google/wiki40b huggingface dataset:
Den Kongelige Mynt

Den Kongelige Mynt ble opprettet i 1686 som en del av Kongsberg Sølvverk. Verket skulle utnytte sølvforekomsten til å produsere mynter. Verket var opprinnelig styrt fra København som et kongelig selskap. Etter at Norge ble selvstendig i 1814 b1e det i 1816 styrt av Finansdepartementet, inntil det i 1962 ble overført til Norges Bank. I 2001 ble Den Kongelige Mynt skilt ut som eget aksjeselskap, heleid av Norges Bank. 30. juni 2003 ble selskapet solgt til et privat aksjeselskap for 44 millioner kroner.
Myntverket på Kongsberg ble anlagt i 1686 for å slå mynt av sølvet fra gruvene som ble oppdaget i 1623. I de første årene ble sølvet sendt til Danmark for utmynting, men i 1628 fant man ut at det var mer rasjonelt å legge produksjonen til Norge, og et myntverk ble anlagt på Hovedtangen ved Akershus festning i Christiania. I 1686  ble «Mynten» flytten til Kongsberg. Lenge var myntproduksjonen en del gruvedriften. Men i 1806 ble myntverket nedlagt, alt utstyr ble solgt eller sendt til myntverket i København, og lokalene ble solgt til en lokal industrimann som ville drive våpenproduksjon. Krigsutbrudd og myntmangel gjorde at myntslaging kom i gang igjen på samme sted i 1808.
I 2001 ble Den Kongelige Mynt skilt ut som eget aksjeselskap heleid av Norges Bank, og 30. juni 2003 ble det solgt til Samlerhuset AS og Suomen Rahapaja for 44 millioner kroner. I 2004 ble privatiseringen markert ved at bedriften endret navn til Det Norske Myntverket AS.

Den Kongelige Mynts museumssamlinger

De historiske samlingene fra Den Kongelige Mynts virksomhet på Kongsberg gjennom mer enn 300 år forvaltes og drives i dag som et bedriftsmuseum, en avdeling av Norsk Bergverksmuseum. Der er utstilt mynter, medaljer, verktøy, modeller, museale gjenstander og bibliotek fra myntverket. Museet er eid av Norges Bank. Av sikkerhetshensyn er en del av myntsamlingen som ikke er utstilt på Norsk Bergverksmuseum, inntil videre magasinert i Norges Bank.
12 Bit Blues

12 Bit Blues er et studioalbum av den kanadiske dj-en Kid Koala. Den ble gitt ut på plateselskapet Ninja Tune 17. september 2012. Den nådde 21.-plass på Billboard-listen.

Innspilling

Albumet ble tatt opp på en E-mu SP-1200, en tromme- og opptaksmaskin kjent for å ha blitt brukt i tidlig hip hop. På albumet brukte Kid Koala den for å manipulere gamle bluesopptak. Han brukte ikke sekvenseringsprogramvare da han lagde albumet, men valgte i stedet å legge spor med skratsjing og kutting over de manipulerte bluesopptakene.
Asker batteri

Asker batteri var ett av fire luftvernsanlegg rundt Oslo som var basert på rakettsystemet NIKE. Anlegget kalles også Rustan leir og ligger øst for innsjøen Store Sandungen i Vestmarka i Asker.
Området ble disponert av bataljonen fra 1957, byggingen av anlegget startet i 1958 og det ble operativt i 1960. Nedleggelsen skjedde i 1990.
Forlegningen (A-området) 59°52′40″N 10°22′40″Ø var plassert omtrent én kilometer nordvest for utskytningsområdet (B-området) 59°52′21″N 10°23′16″Ø, som lå ved det tidligere gårdsbruket Øvre Rustan. Både våningshuset og låven til gårdsbruket var en del av missilanlegget. De fleste bygningstypene er fortsatt intakte, blant annet de tre utskytningsseksjonene, selv om det meste av det tekniske utstyret er fjernet. 
Radarene (C-området) var plassert ved Hagahogget 59°51′26″N 10°22′44″Ø på omtrent 450 meters høyde over havet. Noe av installasjonene i C-området finnes fortsatt, blant annet en radom fra 1970 med interiør og en bunker med ABC-sluse.
Bygningene i B- og C-området ble fredet ved forskrift 6. mai 2004.
Det mer enn 100 mål store området ble etter nedleggelsen og fram til 2004 disponert av Stor-Oslo Heimevernsdistrikt (HV-02). I 2007 ble utskytningsområdet solgt til Løvenskiold Skog. Forlegningsdelen ble solgt allerede i 1998.
Mustang Station gasskraftverk

Mustang Station gasskraftverk er et varmekraftverk i Yoakum County i Texas i det sørlige USA. Anlegget har en installert produksjonskapasitet på 490 MW, fordelt på 2+1 turbiner med kogenerasjon. Operatør er energiselskapet NAES Corp. Utstyret er vesentlig levert av General Electric og ABB.
Kraftverket ble utbygd omkring årene 1995–1999. Brenselkilden er naturgass.
Aunvågen gravplass

Aunvågen gravplass (eller Aunvågen kirkegård) er en gravlund i Smøla kommune. Den ble etablert i 1932 og ligger nord for fylkesvei 669 nord på øya Smøla.
Accrington

Historie

Navnet antas å være en forvanskning av acorn-ring-town («Kongle-/nøtteringbyen»), en referanse til at byen inntil den industrielle revolusjon var omgitt av eikeskog.
Tekstilindustrien var lenge viktig for byen, og mange var ansatt på tekstilmøller og fargeverk. Arbeidsforholdene var dårlige, og det var regelmessig konflikter mellom ansatte og arbeidsgivere. Den mest omfattende konflikten var «Plugopptøyene» i 1842, da en generalstreik spredte seg fra by til by i området. En del mål ble oppfylt, men de streikende nådde ikke helt frem med sine krav. Streiken kom i tilslutning til chartistbevegelsen.
I 1878 ble byen et eget distrikt, men ved lokalstyrereformen i 1974 ble den innlemmet i Hyndburn.

Kultur og idrett

Byens fotballag er Accrington Stanley FC. Klubben har ofte blitt trukket frem som et eksempel på britisk pågangsmot til tross for at det er lite håp om å lykkes. Den gikk i 1921 inn i Football League, men i 1962 måtte den trekke seg og i 1965 ble klubben nedlagt. Den ble startet opp på nytt i sesongen 1968/1969, og nådde Conference National i 2003 og kom inn i Football League igjen i 2005. Klubbens hjemmebane er Fraser Eagle Stadium.
Den tidligere klubben Accrington FC var en av de tolv grunnleggerne av Football League i 1888, men de falt ut allerede i 1893 og ble nedlagt kort tid etter på grunn av økonomiske problemer. Accrington er en av de få byene som har den tvilsomme ære å ha fått to lag slått ut av ligafotball.
Ağdam

Etymologi

Byens navn er av aserbajdsjansk opprinnelse og betyr «hvitt hus», som kommer av ağ, som betyr «hvit» og dam betyr «hus» eller «loft». En annen mulighet er at det var utledet av gammeltyrkisk og betyr «liten festning».

Historie

Ağdam ble grunnlagt i det 18. århundre, og gitt bystatus i 1828.

Nagorno-Karabakh-krigen

Ağdam var åstedet for flere slag i Nagorno-Karabakh-krigen. Ifølge journalisten Robert Parsons, brukte aserbajdsjanske styrker Ağdam som base for angrep mot Nagorno-Karabakh, og skøyt BM-21 Grad-raketter og brukte bombeangrep derfra mot sivile. Etter at byen ble tatt over, flyktet nesten hele befolkningen østover.
Armenias militære bruker fortsatt byen som en buffer-sone, noe som betyr at Ağdam forblir tom og forfallen, og vanligvis stengt av for turisme.
Je Suis Animal

Kunstnerisk virke

I 2004 dannet kunststudentene Elin Grimstad, Merete Hald, Matt Bagguley og Anthony Barratt bandet som de ga navnet Je Suis Animal. De bodde da alle fire i Oslo. Musikken deres hadde klare referanser til band som My Bloody Valentine, Stereolab og the Shop Assistants. Ikke lenger etter at de hadde begynt å spille sammen spilte de inn en demo med to sanger i en korridor på Hersleb skole i Oslo. I 2005 ble en av sangene fra denne demo-en, låta «Fortune Map», brukt på lydsporet til filmen Tommys Inferno, som var regissert av Ove Raymond Gyldenås. 
Plateselskapet Perfect Pop Records fikk også nyss om demoen, og ga bandet muligheten til å arbeide videre i selskapets platestudio Spendless Studio. Imidlertid fant de unge musikerne etter hvert ut at de ikke taklet å jobbe i et profesjonelt platestudio. «Det var det å spille sammen som vi følte oss trygge på,» forklarte Anthony i et intervju i 2008, «og derfor fikk vi ikke til å legge lag på lag med ett instrument av gangen.» En venn av bandmedlemmene foreslo at de i stedet skulle dra til et nedlagt forsamlingshus i Hedalen, og der ble debutalbumet spilt inn. Alle sporene på albumet ble spilt inn ved hjelp av en åttespors opptaksmaskin og et knippe mikrofoner. 
Albumet Self-Taught Magic from a Book ble lansert av Perfect Pop Records i 2008. Senere ble utgivelsen lisensiert over til Lost & Lonesome Recording Co. og Angular Recording Corporation.
Noen tid etter etableringen ble bandet utvidet med Pål Anders Barth Larsen som nytt medlem.
Medina Nigussie Beriso

2014

Nigussie deltok i Great Ethiopian Run 23. november 2014, der hun løp 10 km på 36.37.

2015

I Juniorafrikamesterskapet i friidrett 2015 i mars kom Nigussie på førsteplass på 3000 meter, med 9.31,37, foran Suru Galchu og Felis Sandra Chebet. 
Hun deltok i gateløpet Tout Rennes Court i oktober, der hun kom på 14.-plass på 5 km.
Grüner Allianseidrettslag

Grüner Allianseidrettslag (stiftet 1. januar 1914 under navnet Ball- og Skiklubben av 1914) er et norsk idrettslag fra Grünerløkka i Oslo. Grüner drives som et allianseidrettslag, med egne underliggende idrettslag innen fotball, håndball og ishockey. Klubben har tilhold på Dælenenga idrettsplass og i Grünerhallen. Dagens allianseidrettslag er et resultat av flere sammenslutninger. Forløperne B.14 og Sportsklubben Strong ble norgesmestere i henholdsvis bandy (1929) og ishockey (1948).

Historikk

Siden Grüner Allianseidrettslag er en sammenslutning av mange forskjellige idrettslag, regnes stiftelsesdatoen for den eldste tilknyttede klubben som den offisielle stiftelsesdatoen. Ball- og Skiklubben av 1914 ble stiftet 1. januar 1914, som den eldste klubben, og dette blir derfor regnet som idrettslagets stiftelsesdato.
Inntil 1952 fantes mange idrettslag på Grünerløkka. Den 29. oktober 1952 bestemte Ball- og Skiklubben av 1914, Sportsklubben Spero og Sportsklubben Strong at klubbene skulle slå seg sammen. Den 11. november samme år ble det avholdt konstitueringsmøte, og sammenslutningen tok navnet Grüner Idrettslag.  I 1969 slo Grüner Idrettslag seg sammen med Sportsklubben Hugin, og i fem år gikk klubben under navnet Grüner/Hugin. Fra 1974 ble klubben igjen hetende Grüner Idrettslag, inntil den etter en reorganisering 19. januar 2008 tok navnet Grüner Allianseidrettslag.

Idretter

Grüner Allianseidrettslag er en paraplyorganisasjon for de tre idrettslagene Grüner Fotball IL, Grüner Ishockey IL og Grüner Håndball IL. De underliggende klubbene har egne organisasjonsnumre, egne styrer og egne nettsider, og opptrer sjelden under betegnelsen Grüner Allianseidrettslag.  Nedenfor kan du se en presentasjon av de forskjellige idrettslagene innen Grüner Allianseidrettslag.

Grüner Håndball

Grüner har damelag i håndball som spiller i 5. divisjon. Klubben har ikke egen hall, men trener og spiller kamper i ulike haller i Oslo, oftest Jordalhallen.

Ungdomsavdelingene

De siste årene har ungdomsavdelingene i Grüner Allianseidrettslag fått stor tilstrømning av gutter og jenter som vil drive idrett. Grüner Allianseidrettslag  har derfor fordoblet medlemstallet på få år. Grüner Allianseidrettslag arrangerer hvert år fotballskole, skøyte-/ishockeyskole og håndballskole for de minste. Grüner Allianseidrettslag har lag i de fleste aldersgrupper i disse idrettene.

Idrettsanlegg

Dælenenga idrettsplass og Grünerhallen er i dag kommunale idrettsanlegg, men det er henholdsvis Grüner Fotball IL og Grüner Ishockey IL som har driftsansvaret for kunstgressbanen og Grünerhallen. Grünerhallen ble bygget i 1995 og kunstgressbanen på Dælenenga ble anlagt i 1997. På Dælenenga var det fram til 1947 en velodrom (sykkelbane), men banen var etter dette også kjent for sine speedway-stevner. Under de olympiske vinterlekene i Oslo i 1952, var Dælenenga arena for flere av ishockeykampene.  I Grünerhallen finnes det en minnetavle over denne begivenheten.
Grüners klubbsymbol har form av et skjold, og er et gammelt og sterkt symbol. Ideen til skjolden er tatt fra det svenske laget AIK, som er kjent for sitt pene skjold.
Davide Santon

Inter

Santon dro til Inter som 14-åring, fra Ravenna. Han var i utgangspunktet ving, men ble snart flyttet ned til en mer defensiv rolle. Etter å ha hjulpet Inters U-20-lag å vinne 2006–07 U-20-serien, ble han kalt opp til førstelagets treningsleir i Syd-Tirol før 2008–09-sesongen.
José Mourinho satte Santon på benken i Champions League-kampen mot Panathinaikos i september og i de tre kommende kampene, men Santon ble ikke byttet inn. 21. januar 2009 debuterte han, i kvartfinalen av Coppa Italia mot Roma, hvor han spilte hele kampen. Bare fire dager senere fikk han debuten sin i Serie A, i en 1-0-seier mot Sampdoria. Debuten i Europacup-sammenheng kom mot Manchester United, hvor han hadde ansvaret for å markere Cristiano Ronaldo. Santon fikk mye skryt for prestasjonen sin, og Ronaldo sa: «Jeg ble imponert av Santon, han er en veldig interessant kar og en stor fotballspiller». Totalt fikk Santon 13 seriekamper fra start og kom inn som innbytter i to den sesongen, og vant med det sin første store tittel, Serie A 2008–2009.
I 2009–10-sesongen var Santon mye skadet, men fikk nok kamper til å kunne innkassere sin andre Serie A-tittel.
Santon startet 2010–11-sesongen som back-up for Cristian Chivu og Maicon, men fordi både Maicon og Chivu pådro seg skader, ble Santon igjen et førstevalg i november. Inter gikk inn i en periode med mange skader og Santon ble deretter dyttet opp som ving, mens Iván Córdoba og Javier Zanetti ble foretrukket på backplassene.

Utlånt til Cesena

På overgangsvinduets siste dag, 31. januar, ble Santon sendt ut på lån til Cesena, mens Yuto Nagatomo gikk motsatt vei.

Newcastle United

30. august 2011 offentliggjorde Newcastle United at de hadde signert Santon, og det antas at overgangssummen var på rundt £5 millioner.

Internasjonal karriere

Santon har spilt for Italia siden han debuterte på U-16-landslaget, og fikk debuten sin for a-landslaget i en vennskapskamp mot Nord-Irland, 6. juni 2009 i Pisa. Han ble kalt opp i Italias tropp for Confederations Cup 2009, men forble ubenyttet reserve i mesterskapet.
Gurin med reverompa

Gurin med reverompa er ei barnebok av Kjell Aukrust, først utgitt i 1991. Det er Aukrusts første barnebok. Hovedpersonen Gurin er en fjøsnisse fra Alvdal som har utviklet revehale på grunn av rampestreker i ungdomsårene. Solan og Ludvig deltar også i historien, som gjentar elementer fra deres tidligere eventyr.
Toralv Maurstad leser lydboka. Historien og miljøet fra boka er brukt i animasjonsfilmen Solan, Ludvig og Gurin med reverompa (1998), og i Svein Samuelsen tegneserie-julehefter Gurin med reverompa (2004) og Aukrusts jul (fra 2005).
Clubionidae

Utseende

Middelsstore, avlange, ofte lyst rødlige eller brunlige edderkopper. De har åtte omtrent jevnstore øyne som er ordnet i to tverr-rekker.

Levevis

De bygger ikke fangstnett men jakter på byttet ute i det fri, mest om natten. De bygger seg et sekk- eller rørformet "hus" av silke under steiner, mellom død vegetasjon eller lignende. Hunnene i slekten Clubiona lager et reir til eggene sine av gressblader holdt sammen med silke.

Utbredelse

Sekkedderkopper har en Kosmopolittisk utbredelse. De finnes over hele jorden, bortsett fra antarktis og arktis.
Afrikamesterskapet i fotball 2012

Kvalifisering

Kvalifiseringen bestod av ti grupper med fire lag, hvorav en gruppe ble redusert til tre lag fordi Mauritania trakk seg, og en gruppe med fem lag. Alle gruppevinnerne kvalifiserte seg, i tillegg til andreplassen fra gruppen med fem lag og de to beste gruppetoerne fra de andre gruppene. Totalt kvalifiserte 14 lag seg for turneringen, i tillegg til de to vertsnasjonene som var direktekvalifiserte.

Gruppespillet

Gruppe A og B spilles i Ekvatorial-Guinea, mens gruppe C og D spilles i Gabon.

Maskot

Maskotten for Afrikamesterskapet i fotball 2012 ble offentliggjort den 16. september 2011 på en seremoni i Libreville, Gabon. Maskotten, som heter Gaguie, er en gorilla som har en drakt i landslagsfargene til både Gabon og Ekvatorial-Guinea.

Kampball

Den offisielle fotballen som blir brukt i turneringen, laget av Adidas, heter Comoequa. Inspirasjonen til navnet er hentet fra Como-elven som renner gjennom de to vertsnasjonene, og fra ekvator som går gjennom Afrika og forener vertsnasjonene.
Stian Vatne

Biografi

Vatne spilte for klubbene Molde HK og Stavanger IF før han startet proffkarrieren i den sveitsiske klubben Kadetten Schaffhausen i 1997. I 2001 gikk han tilbake til norsk håndball og spilte for Stavanger Håndball. I 2002 fortsatte han til Spania der han spilte for Ademar León og Algericas BM før han i 2006 gikk til CAI BM Aragón i Zaragoza. Etter sesongen 2008/2009 gikk han til  Füchse Berlin i tysk Bundesliga. Der spilte han i to sesonger. Han avsluttet karrieren i juni 2011.
Vatne debuterte på det norske landslaget mot Russland 27. mai 1994. Han spilte 66 kamper til 23. september 1998, deretter gikk det nesten ti år til han igjen trakk i landslagstrøya, mot Spania 30. mai 2008. Han spilte totalt 101 landskamper og skåret 128 landslagsmål.
Etter endt proffkarriere flyttet han tilbake til Molde og begynte å jobbe som senior salgskonsulent i Oskar Sylte Mineralvannfabrikk. Fra 2012 er han landslagstrener for guttelandslaget (LM96).
I 2013 mottok Vatne Håndballstatuetten - Norges Håndballforbunds høyeste utmerkelse.
Fylkesvei 6404

Fylkesvei 6404 (Fv6404) i Trøndelag går mellom Grande og Djupdal i Ørland kommune. Veien er 2,6 km lang.
Før Trøndelag fylke ble opprettet 1. januar 2018 hadde veien betegnelsen Fylkesvei 243 (Sør-Trøndelag).
Varpe

Varpe innebærer å forhale et fartøy (vanligvis en seilskute) ved hjelp av en trosse med et varpanker som er kastet (varpet) fra en lettbåt (barkasse) et stykke unna fartøyet. Uttrykket stammer fra middelnedertysk Warp zu werpen (werfen) «å kaste».
I elvemunninger, og andre steder der landskapet kunne egne seg, ble det ofte anlagt fester i land for varptrossa. Ofte ble det også satt ned rekker med stolper langs elvesiden som både ga feste for varping og støttet skipet slik at det ikke havnet på grunt vann. Fartøyet flyttes så ved å hale inn ankerkjetting eller trosse ved hjelp av fartøyets spill. Om man ønsker å flytte skipet over lengre strekninger, gjentas operasjonen flere ganger. Spesielt krigsskip brukte denne metoden som på dansk het varpning. 
Større fartøyer hadde gjerne et spesielt varpanker som var langt lettere enn baugankeret til dette formålet. Mindre fartøyer kan varpes ved hjelp av en dregg.
Varping ble også benyttet i forbindelse med tømmerfløting. Over innsjøer ble tømmeret bundet sammen til flåter, og disse kunne forflyttes med trosse, varpedregg og et spill på flåten. 
Fra midten av 1800-tallet overtok dampmaskindrevne slepebåter denne bukseringen av seilskuter i store havner. 
Landfaste installasjoner til varping er i dag kulturminner. Dette kan være solide bolter av jern som er festet i fjellet.
Kortbane-VM i svømming 1995

Kortbane-VM i svømming 1995 ble arrangert fra 30. november til 3. desember 1995 i Rio de Janeiro i Brasil.
Monodontides

Utseende

Middelsstore blåvinger. Hannenes overside er blåfiolett, litt gjennomskinnelig. Undersiden er lysgrå med mørkere grå flekker.

Utbredelse

Slekten er utbredt i Sørøst-Asia.
João Cancelo

Landslaget

1. september 2016 fikk han sin første landskamp for Portugal mot Gibraltar. Han scoret også sitt første landslagsmål i samme kamp.
Halle Berry

Bakgrunn

Berry var med i flere skjønnhetskonkurranser på 1980-tallet. Hun vant Miss Teen All American i 1985 og Miss Ohio USA i 1986. Berry var den første afroamerikanske deltakeren i Miss World i 1986, hvor hun havnet på sjetteplass.

Skuespiller

I 1989 spilte hun rollen som Emily Franklin i de kortlivede TV-serien Living Dolls. Gjennombruddet som skuespiller kom med filmen Jungle Fever, der Berry spilte rollen som narkomane Vivian. Hennes første hovedrolle var i 1991 med filmen Strictly Business.
I 1992 spilte Berry en karrierekvinne som falt for Eddie Murphys rollefigur i den romantiske komedien Boomerang. Året etter fikk hun stor oppmerksomhet med miniserien Alex Haley's Queen, basert på en bok av Alex Haley. Berry spilte en tidligere narkoman som slet med å gjenvinne foreldreretten til sin sønn i filmen Losing Isaiah fra 1995. Hun vant flere priser for rolletolkningen sin, deriblant en Emmy og en Golden Globe. Berry portretterte den muterte superhelten Storm i filmatiseringen av tegneserien X-Men (2000) og dens oppfølgere, X-Men 2 (2003) og X-Men: The Last Stand (2006).
I 2001 dukket Berry opp i filmen Swordfish, med hennes første toppløsscene. Først nektet hun å bli filmet toppløs, men hun ombestemte seg da Warner Bros. hevet lønnen hennes vesentlig. Hun skal ha fått betalt 500 000 dollar for det korte glimtet av brystene hennes. I 2001 dukket Berry opp som Leticia Musgrove, kona til en henrettet morder, i filmen Monster's Ball. Hun vant Oscar for beste kvinnelige hovedrolle for rolletolkningen sin, og ble også belønnet med National Board of Review Award og Screen Actors Guild Award som beste skuespillerinne.
I 2007 ble Berry tildelt en stjerne på Hollywood Walk of Fame for sine mange bidrag til filmindustrien. Stjernen ligger ved 6801 Hollywood Boulevard.

Privatliv

Berry giftet seg med tidligere baseballspilleren David Justice 1. januar 1993. Paret separerte seg i 1996, og skilsmissen ble fullført i 1997. Berry giftet seg med Eric Benét 24. januar 2001. Mens hun var gift med Benet, adopterte de datteren India. Skilsmissen ble fullført i januar 2005. Berry har hatt et forhold med den franske skuespilleren Olivier Martinez siden 2010. De giftet seg i 2013.
Engertia

Utseende

Middelsstore (18-25 millimeter), brunlige oldenborrer. Dekkvingene har lengdestriper av lyse skjell.

Levevis

Larvene lever i jorda som vanlig for oldenborrer.

Utbredelse

Slekten er utbredt i Sørøst-Asia (Sri Lanka, Filippinene, Amboina, Ny-Guinea).
Avenue Jules Janin

Avenue Jules Janin er en 150 meter lang og 7 meter bred avstengt privatgate og eksklusiv boligadresse i det 16. arrondissement i Paris. Den begynner ved hus nr 12 i Rue de la Pompe og ender ved hus nr 32 av samme gate.

Historie

Gaten ble åpnet i 1884 og er oppkalt etter forfatteren og kritikeren Jules Janin (1804–1874), som bodde fra 1856 og til sin død på sitt landhus under nr 11 i Rue de la Pompe tett ved.

Adresser

På husnumrene 10–12 er Villa Jules Janin.
På husnummer 20 har den eksklusive parisiske hotellkjede Les Hôtels de Paris sitt hovedsete.
På nummer 22 bodde dramatikeren Henry Kistemaeckers (1872–1938).
Ragnhild Ender

Familie

Hun var datter av Helga f. Sørenssen og Axel Ender. Faren var maler og billedhugger, og datteren Ragnhild arvet hans kunstneriske anlegg.

Kunstnerisk virke

Ragnhild Ender utdannet seg til kunstner ved Statens Håndverks- og Industriskole. Hennes lærere var maleren og grafikeren Johan Nordhagen og maleren Theodor Ludvig Wilberg. Deretter var hun elev ved Christian Krohgs malerskole og ved Statens kunstakademi fra 1910 til 1911. I tillegg til Christian Krohg hadde hun Halfdan Strøm som lærer i denne perioden. Hun fikk også veiledning av Erik Werenskiold og Henrik Sørensen.

Hun debuterte som maler på Høstutstillingen i 1911. Da den kjente og fryktede kunstkritikeren Jappe Nilssen anmeldte Høstutstillingen 1914 i Dagbladet, omtalte han Ragnhild Enders arbeider i rosende ordelag:
„Ragnhild Ender, som man vil huske fra de sidste utstillinger, har et godt, litet interiør med en ung pike, og et kraftig landskap fra Øistesø; særlig er himmelen og bakgrunden paa det sidste helt fortrinlig, bare skade, at forgrunden er for letvindt og rutinemæssig behandlet.“
I tidens løp ble grafikken stadig viktigere i hennes kunstneriske uttrykk.
Lembá

Lembá er et distrikt i São Tomé og Príncipe, og omfatter størsteparten av hovedøya São Tomés vestre del. Den har landets vestligste punkt.
Dets hovedstad er Neves. Den har et areal på 229,5 km² , og det hadde 14.676 innbyggere i år 2012.
Friidrett under Sommer-OL 2012 – Tikamp menn

Konkurransens format

Tikamp krever øvelser både på løpebanen og på gresset, dette gir et poengsystem der høyeste poengsum tildeles for bedre resultat. Poengene på alle 10 øvelsene blir lagt sammen, og utøveren med flest poeng vinner konkurransen.